《挽故眉守张廷琛》
宋代·史尧弼

公典吾州日，人怀不忍欺。
辕攀那复得，巷哭竟成悲。
外祖松楸在，空山草木萎。
魂游傥来否，尚作凯风思。

作者简介：眉州人，字唐英，世称莲峰先生。高宗绍兴二十七年进士。少以《古乐府》、《洪范》等论往见张浚，浚谓其大类苏轼。年十四举于乡，赴鹿鸣宴犹著粉红裤，人疑其文未工，太守命赋诗，尧弼援笔立就。未授官而卒。有《莲峰集》。